Димитар Арсов

**Академик проф. д-р Димитар Тодоров Арсов** (,  - , ) – специјалист, интернист, ревматолог, редовен професор на Медицински факултет, академик.

## Животопис
Арсон е роден во Крива Паланка на 28 септември 1908 година. Основно образование завршил во родниот град, а матурирал во Куманово (1926), студирал во Париз, Франција (1926–1932) и докторирал на Сорбона (1936). Од 1932&nbsp;г. е асистент во клиниките на Универзитетот во Париз. Од 1939 до 1941&nbsp;г. е хонорарен лекар на Интерното одделение во Железничката и во Армиската болница во Скопје, лекар на Интерното одделение и шеф на Градното одделение при Државната болница во Скопје (1941–1944) и шеф на Интерното одделение при Земската болница во Скопје (1944–1947). Во 1947 година е избран за асистент, потоа за доцент (1950) и вонреден професор (1957), а во 1958 година за редовен професор на Катедрата за интерна медицина на Медицински факултет во Скопје.

## Научна дејност
Од 1952 година бил управник на Интерната клиника при Медицински факултет во Скопје (до неговата смрт). Две години истовремено бил и в.д. управник на Инфективната клиника во Скопје. За редовен член на МАНУ бил избран на 18 август 1967 година, како прв редовен член од областа на медицинските науки.
Бил член на:
* *Association des medicine de langue française*;
* Друштвото на кардиолозите на Југославија,
* Европско кардиолошко друштво;
* Интернационалното кардиолошко друштво
* Друштвото на ревматолозите на Југославија;
* Европското ревматолошко друштво;
* Интернационалното ревматолошко друштво;
* Долгогодишен претседател на Интернистичката секција при МЛД;
* Претседател на Ревматолошката секција при истото друштво;
* Управата на Здружението на кардиолозите на Југославија; и 
* Здружението на ендокринолозите на Југославија.

## Награди и признанија
Добил плакети од:
* Светското хематолошко друштво во Париз;
* Универзитетот и Градското собрание на Безансон (Франција).
Промовиран е за:
* *Doctor honoris causa* на Универзитетот во Безансон (Франција) (1961).

## Објавени научни дела
Објавил над 200 научни и стручни трудови, соопштенија и дискусии во македонски, југословенски и странски списанија, на симпозиуми и конгреси. Автор е на повеќе учебници. Во нив воведува низа стручни изрази, кои влегуваат во македонската стручна терминологија, а ги карактеризираат основните пропедевтички поими во интерната медицина. Со истражувањата навлегува во сите подрачја од интерната медицина.

Во неговите изучувања видно место заземаат социјалните болести; клиниката на пегавиот тифус, маларијата и нејзините последици во годините пред Војната и во првите години потоа, до ерадикацијата на оваа ендемска болест од Македонија; калаазарот кај возрасните – болест во период кога се сметало дека кај нас се јавува само како паразитоза во детската возраст; хепатитот во првите негови манифестации во Македонија како епидемична болест; истражувал за дијабетесот кај нас; за проблемите на зголемениот крвен притисок и срцевите болести; за проблемот на уролитијазата во Македонија; за проблемот на потхранетоста; за желудочните и цревните болести во нашата патологија; за современото лекување и дијагностицирање на болестите на крвта; на миокардниот инфаркт и на хипертиреозата.

Оригинален придонес е неговата студија за интравенската примена на адреналинот во лекувањето на ревматската треска и ревматскиот ендокардит.

Во последните години од животот своето внимание особено го свртува врз ревматските заболувања воведувајќи нови дијагностички методи и модерна терапија. Бил уредник и член на редакциите: 
* „Македонски медицински преглед“;
* „Acta medica Iugoslavica“;
* „Bulletin Scientifique“;
* „Прилози“ (МАНУ).
Преку дневниот печат објавил бројни написи за актуелните прашања од областа на медицината.

Во својата активност ги соединил квалитетите на врвен здравствен работник, лекар специјалист интернист, педагог и научник. Тој е творец на модерната интерна медицина кај нас. Како врвен педагог, професор по интерна медицина на Медицински факултет. Учествувал во додипломската и подипломската настава.

## Библиографија
* Преглед на заразните болести. Учебник за студенти по медицина, Скопје, 1961; 
* Преглед на внатрешните болести. Ревматични болести. Учебник за студенти по медицина, кн. I, Скопје, 1963;
* Елементарна интерна медицина за студенти по стоматологија, Скопје, 1964;
* Внатрешни болести. Учебник за средните медицински училишта, Скопје, 1967.

## Останато
Здравствениот дом во Крива Паланка го носи неговото име - Јавната здравствена установа (ЈЗУ) Здравствен дом „Проф. д-р Димитар Арсов“ - Крива Паланка.

## Наводи

Категорија:Луѓе од Крива Паланка
Категорија:Македонски универзитетски професори
Категорија:Македонски интернисти
Категорија:Македонски ревматолози
Категорија:Македонски академици
Категорија:Академици на МАНУ
Категорија:Добитници на наградата „13 Ноември“